Мидгьед Ширинбегов

Ширинбегрин Мидгьед Кичибеган хва (Дагъустан, Дукъузпара район, Филер — ?) — Ватандин ЧӀехи дяведа иштиракнавай кас. Дяве чӀавуз Грециядин «ЭЛАС» организациядин актив член тир.

 Биография 
Дагъустандин Филер хуьре дидедиз хьайи, «Эллиндин кьегьал» хьиз Грециядиз сейли хьайи и кьегьал лезги Мидгьед Ширинбеговаз женгинин амадагри «Михайло» лугьудай.

Немецрин есирвиле гьатайла, ам, вичин бахтуни гъунивди, ана авай сачилинви дагъустанвийрихъ галаз таниш хьанвай. Им Дукъузпара райондин Мискискар хуьрьяй лезги Султан Гуьлагьмедов, Дербент шегьердай чувуд Яков Ильягуев, Сергокъала райондай дарги Алиев Мегьамед тир. Гъурбатда кӀевера гьатай сувавийриз уьмуьр гьализ кӀеви дуствили куьмекзавай. Дяведин есирар яз абур сувара авай къванцин мяденра къванер кукӀварзавай. Эхи ийиз тежер шартӀар тир: мекьивал, гишинвал. 1943 йисан зулун йиферикай са йифиз дустагъри катун къетӀнай. Катун агалкьунивди кьилиз акъудна суварани тамара чуьнуьх жезвай абурал са гьафтедилай гъиле зинбил авай са руш гьалтнавай. А руш грекрин алакъадин кар кьиле тухузвай къуллугъдар яз хьанвай. Руша абур грекрин партизанрин патав тухудайла абурун вилик, грекрин Андрикопулос ополчениедин 8-й бригададин командир, подполковник рикӀин чимивилелди экъечӀнай. Катайбур немецрин есирвиляй къакъатайди чир хьайи грекри гьарайна: «Зито Сарафис! Зито Сталин!» (Сагъ хьуй Сарафис! Сагъ хьуй Сталин!). Командира абур гьамамдиз ракъурна, партизанрин цӀийи алукӀунар вугана грекрин ополчениединнни-кьисас къачузвайбурун жергедик кутунвай.

Грекрихъ галаз санал фашистрин аксина женгера иштирак авур, «Михайло» тӀварцӀелди машгьур хьайи кьегьал партизан Мидгьед Кичибеган хва Ширинбегован уьмуьрдикайни кьегьалвилерикай къецепатан уьлквейра, иллаки Грецияда гзаф улубра кхьенва.

Ватандин ЧӀехи дяведин йисара Грециядин партизанрин машгьур «ЭЛАС» организациядин актив членрикай сад хьиз вишералди инсан кьиникьикай куьтягьай, духтур хьиз сейли хьайи Мидгьед Ширинбегова 1944 йисан 25 апрелдиз Эллин Азадвилин Армиядин патай ганвай документ вичин уьмуьрдин эхирдалди багьа аманат хьиз хвенай. Ана кхьенвай: «Чи женгинин амадаг, духтур Михайло Ширинбегова „ЭЛАС“ Армияда 1944 йисалай къуллугъзава. Азарханадин духтур хьиз вичин буржи кьилиз акъудзавай и кичӀ тийижир кьегьалди вичин уьмуьр Эллин халкьдин азадвилиз серф авунва».

Дяведа къалурай кьегьалвилерай М. Ширинбегов «Яру Гъед», Ватандин ЧӀехи дяведин II дережадин орденриз ва 10 медалдиз лайихвилер аваз хьанай. Дагъустандин Филер хуьре дидедиз хьайи, 1939 йисуз Бакудин фелдшервилин мектеб акьалтӀарай М. Ширинбегова дяведилай кьулухъ КцӀар райондин хуьрера, гьакӀни Манкъулидхуьре фелдшервиле кӀвалахнай.

 Пишкешар 
Ширинбегов Мидгьеда къачур пишкешар:
 «Яру Гъед» Орден
 Ватандин ЧӀехи дяведин II дережадин орден
 ва муькуь 10 медалар

 ЭлячӀунар 
 Зито Сарафис! Зито Сталин!

Категория:Ленинан Ордендин кавалерар
Категория:«Яру Гьед» Ордендин кавалерар